નેલીના પાપા-જોસેફની શીપની નોકરી જ્યારથી છૂટી ત્યારે ધારેલું કે બીજી નોકરી મળી જશે પણ… મહિનાઓ ગયા, વર્ષો ગયા… નોકરી તો ન મળી પરંતુ માંદગી ઘર કરીને બેસી ગઈ. જોસેફને ટી.બી. થયો. એની સારવાર અને ઘર ખર્ચમાં નેન્સીની કમાણી વપરાય જતી. દારુ પીવાનાં જોસેફના ઉધામા અને પછી ઉધાર પૈસે દારુ પીતા જોસેફનું દેવું ભરવા, નેલસને મમાને મદદ કરવા ભણવાનું છોડી દેવાનું નક્કી કરી લીધું. એ સાંભળી નેન્સી પહેલા તો ગુસ્સે થઈ પછી રડી-કકળી, ભણવાનું ન છોડવા માટે કાકલૂદી કરી પણ નેલીએ એક્કેય વાત ન સાંભળી. થોડા દિવસ દરિયા કિનારે આવેલા બારમાં નોકરી કરી. એક દિવસ ગોવામાં આવેલા એક ટૂર ઓપરેટરે એને ક્રુઝની નોકરીની વાત કરી-છ થી આઠ મહિના શીપમાં નોકરી અને ૩ થી ૪ મહિનાની છૂટ્ટી.